
IMAGINEA LUI DUMNEZEU 
ÎN IMNUL TE DEUM, 
ATRIBUIT SFÂNTULUI NICETA DE REMESIANA 


Premisă 


Tematica paternităţii lui Dumnezeu în imnul Te Deum şi în 
imnologia patristică în general, reprezintă un obiectiv de actualitate 
în cadrul țesutului eclezial contemporan, fie datorită scopului ales 
pentru acest an 1999, al treilea şi ultimul de pregătire pentru marele 
jubileu, a-l descoperi şi cunoaşte mai profund pe Dumnezeu Tatăl, 
fie datorită faptului că între teologie şi celebrare există O legătură 
indisolubilă în jurul căreia se modulează viaţa oricărei comunități 
creştine din toate timpurile şi locurile. 


Tema aleasă poate fi studiată sub diferite aspecte; actualitatea 
dezbaterii teologice atrage cu sine şi o reflecţie de teologie biblico- 
liturgică, pornind de la momentele de experiență maturizată în 
cadrul Tradiţiei, în mod deosebit în acel amplu şi decisiv arc de 
timp care este momentul genetic al reflexiei teologice a patristicii. 
Cum se ştie, această perioadă de timp, extrem de fecundă în expe- 
rienţe ecleziale, este caracterizată şi de naşterea diferitelor forme 
celebrative ale conţinutului de credință. Cele mai vechi imnuri 
creştine reprezintă doar o mărturie elocventă, întrucât expresiile pe 
care le întâlnim aici oferă numeroase domenii de cercetare teolo- 
gică, la nivel biblic, doctrinal, exegetic, catehetic, liturgic, spiritual, 
etc... Parte integrantă a celebrării liturgice este proclamarea Cuvân- 
tului care tocmai în cadrul celebrării şi prin intermediul ei îşi găseşte o 
actualizare chiar în modul în care comunitatea celebrantă recep- 
ționează Cuvântul lui Dumnezeu cu ajutorul rugăciunii liturgice. 
Cuvântul este proclamat şi evenimentul salvific este celebrat în fața 
comunităţii, iar răspunsul acesteia ia contur în diferite forme comu- 
nitare, unele dintre ele fiind de o rară preţiozitate teologică. 

În acest sens, examinarea formulelor care alcătuiesc imno- 
logia creştină a primelor veacuri, dincolo de interesul pur arheologic 
sau filologic, îl conduce pe cititorul atent la descoperirea unor ade- 
vărate comori liturgico-teologice, al căror conținut permit parcur- 
gerea şi identificarea izvoarelor biblice, precum şi modul în care 
acea formă literară oglindeşte experiența vieţii ecleziale a timpului 
respectiv. Textul imnurilor liturgice apare, aşadar, ca o- mărturie pri- 
vilegiată care atestă o anumită practică a Tradiţiei creştine, consis- 
tența unui conţinut teologic ce reflectă viaţa comunităţii orante cu 
tot evantaiul ei de preocupări doctrinale, etice şi spirituale. 


Obiectivul şi metoda 


Obiectivul central al prezentei comunicări este acela de a con- 
stata modul în care imnologia creştină a liturgiei comunitare reflectă 
conținutul de credință pe care aceasta îl mărturiseşte, constatând 
ecoul pe care proclamarea cuvântului lui Dumnezeu îl are în răspunsul 
concret al comunităţii. Aceasta se caracterizează prin deschiderea 
responsorială față de misterul celebrat, dimensiune ce se cristali- 
zează în formule liturgice de o mare densitate teologică, folosindu-se 
de limbajul teologic al timpului. 


Pentru a atinge acest obiectiv este necesar să se verifice, mai 
întâi de toate, în ce măsură imnul analizat se inspiră din paginile 
Sfintei Scripturi, care este terminologia teologică a timpului pentru 
a descoperi, în sfârşit, conținutul teologic prezent în spatele formu- 
lelor literare. Cu alte cuvinte, se vor sublinia trăsăturile imaginii lui 
Dumnezeu Tatăl aşa cum acestea transpar din imnul Te Deum. 


Arcul de timp asupra căruia se vor îndrepta reflecțiile noastre 
este perioada în care încep să se fixeze textele folosite în liturgie şi, 
odată cristalizate în forma scrisă, încep să circule cu mare rapidi- 
tate, fiind adoptate fără reţineri chiar şi în locurile care trădau o 
oarecare reținere în fața acestor formule eucologice, pentru a valoriza 
ceea ce reprezintă rodul-credinţei orante a unei anumite comunităţi 
ecleziale. 

Textul şi autorul 


Imnul, scris în limba latină, are un caracter profund laudativ 
adresat Sfintei Treimi şi a fost atribuit de Incmarus de Reims (De 
Praedestinatione, XXIX) în secolul al IX - lea lui Ambroziu şi 
Augustin care l-ar fi compus împreună cu ocazia botezului acestuia 
din urmă. Aceasta atribuire a fost probabil indicaţia care a dat loc 
răspândirii rapide imnului şi aprecierii lui, pentru că se făcea astfel 
apel la autoritatea unanim recunoscută a celor două mari persona- 
lităţi patristice occidentale’. Calitățile poetice ale Sf. Ambroziu şi 
prestigiul teologic al Sf. Augustin au făcut în aşa fel încât această 
atribuire să fie de necontestat pentru o lungă perioadă de timp. 


Critica textuală recentă, însă, refuză o asemenea origine. 
Decantând mărturia lui Incmarus de elementele legendare pe care 
acesta le-a introdus în descrierea sa, călugărul benedictin Dom G. 
Morin a fost cel dintâi care a pus sub semnul întrebării această 
paternitate literară, ambroziană şi augustiniană”. El pleacă de la 
faptul că acest imn liturgic, în pofida unor expresii ce par a fi 
împrumutate din limbajul Sf. Augustin sau al Sf. Ambroziu, a 
trebuit să fie redactat mult înainte de prima jumătate a secolului al 
VI - lea, pentru că Sf. Cezar de Arles (+ 542) şi sf. Benedict (+ 543) 
îl menţionează deja în Regulile lor. Acest cânt se prezenta astfel ca 
un imn care a intrat în mod comun în uzul liturgic al Breviarului monastic. 


O mărturie în plus în favoarea acestei ipoteze este faptul că 
în celebrul Codex alexandrinus al Bibliei (sec. V) se găseşte, alături 
de Gloria in excelsis în limba greacă, un fragment întreg din imnul 
nostru. Mai mult, proza ritmică în care a fost compus imnul, 
neobişnuită pentru imnologia latină, a lăsat loc ipotezei conform 
căreia textul ar fi de origine greacă, Te Deum nefiind altceva decât 
traducerea latină a unei compoziţii liturgice greceşti. Dar din 


1 M. G. MARA. Te Deum în Dizionario Patristico e di Antichita Cristiane, Casale 
Monferrato. Marietti 1983, 3360. ` 

2 G. MORIN. L'auteur du “Te Deum”. Revue Benedictine 7 (1890) 151-159; 
Nouvelles Recherches sur l'auteur du “Te Deum”. Revue Benedictine 11 (1894) 49-77 
şi 337-345. 

examinarea filologică a conținutului, această ipoteză a fost respinsă, 
rămânând la convingerea fermă că imnul a fost compus în original 
în limba latină. Drept urmare, autorul nu poate fi decât unul care a 
fost marcat de forma mentis a limbajului teologic latin. 


Atunci cine este autorul imnului, dacă acesta a trebuit să fie 
redactat într-o epocă în care luptele doctrinale referitoare la Sfânta 
Treime şi la persoana lui Cristos erau încă foarte vii şi dezbătute, 
atât de devreme încât să fi putut intra în uzul liturgic comun înainte 
de secolul al VI - lea? 


Mai multe documente au făcut ca autorul acestui imn să 
conducă spre Niceta de Remesiana, luând în considerație spusele 
lui Paulin de Nola care atestă preocuparea lui Niceta față de imnuri 
şi cântări liturgice (Carm. 17, 90%. Sf. Paulin de Nola, contemporan şi 
prieten al Sf. Niceta de Remesiana, a compus numeroase poeme 
literare creştine, printre care două sunt deosebit de relevante pentru 
scopul acestui studiu. 


În poemul XVII, Paulin afirmă că patria lui Niceta este Dacia, 
aproape de Skopie, provincie romană alcătuită din două regiuni 
majore (Dacia ripensis şi Dacia mediteraneană) care la timpul 
respectiv purtau această denumire. Dacia traiană, aşa cum se ştie, 
era deja abandonată de administrația romană sub Aurelian din 274-276. 
Tot aici aflăm despre populaţiile care beneficiau de activitatea 
misionară. desfăşurată de Niceta în regiunile nordice ale imperiului 
cu rezultate admirabile“. Pentru Paulin, Niceta era prietenul venit 
din regiunile îndepărtate ale imperiului, dar nu era un necunoscut 
pentru că face numeroase referințe la preocuparea acestuia pentru 
liturgie, cânt, misiuni de evanghelizare şi aşezăminte monahale. 
Poemul a fost compus în 398 şi în această compoziţie literară 
Paulin oferă alte date istorice precise semnificative pentru contextul 


3? PAULINI NOLANI Carmen XVII. CSEL 3, 81-96. 


+ H. SIVAN. Nicera's (of Remesiana) Mission and Stilicho's Illyrican Ambition. 
Notes on Paulinus of Nola “Camen XVII”. Revue des Etudes Augustiniennes 41 (1995) 
79-90. 

istoric al timpului şi al regiunii în.care Niceta era episcop cu sediul 
la Remesiana”, actualmente lângă oraşul Niš (Serbia). 


Ca o confirmare a acestei atribuiri sunt numeroase manuscrise 
irlandeze care pun imnul sub paternitatea literară a Sf. Niceta şi cer- 
cetătorul benedictin amintit mai sus este de părere că, într-adevăr, 
concluziile sale nu au mai fost contestate. 


Te Deum. Textul şi structura literară 


Analizăm în cele ce urmează textul imnului Te Deum, 
structura sa literară, folosirea şi destinaţia sa în contextul liturgic în 
care este menționat. Cadrul limitat al acestui studiu nu ne permite 
să subliniem uzul citatelor biblice pe care le conţine imnul în cauză 
şi nici să facem critica acestora din punctul de vedere al textului 
biblic. Cu toate acestea, nu putem trece cu tăcerea asupra lor pentru 
că imnul a fost în uzul Oficiului matutin chiar în primele organizări 
monastice din Occident. 


Analiza structurii formale prezentă în strofele imnului ar 
recere o aprofundare specială şi ar fi interesantă pentru a vedea cum 
legile retoricii au fost valorizate de autor pentru a uşura transmi- 
terea conţinutului. 


În general, imnul prezintă strofe de lungime diferită. Prima 
strofă oferă cadrul global în care se vor încadra celelalte, punând 
accentul pe verbele finale ale fiecărui verset, laudare, confiteri, 
venerari. Strofa a II - a şi cea mai amplă este în formă de două 
triplete concentrate în jurul frazei care aclamă sfințenia lui 
Dumnezeu, folosindu-se de textul biblic din Zs 6,3. Strofa a III - a 
are un caracter profund cristologic, al cărei conţinut teologic va fi 
analizat ulterior. Strofa a IV - a este o concentrare de verbe care 
invocă mântuirea, binecuvântarea şi conducerea acelora care sunt 
poporul lui Dumnezeu, motivată prin acţiunea de binecuvântare a 
numelui său înălțată zi de zi. Ultima strofă este o secvență de 


` P, FABRE. Essai s r la chronologie de l'oevre de s. Paulin de Nole. Paris 1948, 
35-37.115; idem., Saint Paulin de Nole et l'amitié chrétienne. Paris 1949, 221-231. 

invocare a milostivirii divine asupra celor care speră în Dumnezeu 
pentru a trăi departe de păcat în ziua marcată de rugăciune şi de 
mărturisirea lui Dumnezeu. 


Gramatical, schimbarea subiectului acțiunii poate prezenta 
dificultăți pentru înțelegerea imnului: de la persoana I plural, la a II-a 
plural, revenirea la pluralul comunitar al Bisericii sfinte, pentru ca în 
versetul final să se` introducă subiectul la persoana I singular, dar 
aceasta poate fi explicată prin dorința de a personaliza întregul conținut. 


Dincolo de dificultățile formale ale textului, trebuie sublini- 
ată structura în cadrul căreia se articulează conținutul. Accentul pus 
pe forma imnului permite de a extrage cu o mai mare uşurinţă 
bogăția conținutului şi de a constata în acelaşi timp cum însăşi 
structura literară este de aşa natură încât facilitează transmiterea 
conţinutului, aşa cum se poate constata din dispunerea grafică, care 
vorbeşte de la sine. 


O ultimă considerație referitoare la structura imnului. Se 
observă cursivitatea textului, marcat de un cursus asupra căruia se 
modulează forma literară. Dar scopul primar al ritmului în 
domeniul imnologiei nu este de natură estetică: elementul literar 
oferă spațiul şi metodologia necesare pentru a încadra într-o structură 
liturgică accesibilă un anume text, în care Mireasa foloseşte cuvin- 
tele Mirelui ei divin. 


Dar să vedem acum structura literară, ajutându-ne de subli- 
nierile grafice: 


Strofa I: 
Te Deum laudamus: 
Te Dominum confitemur. 
Te aeternum Patrem, omnis terra veneratur. 


Strofa a II-a: 
Tibi omnes angeli, 

Tibi caeli et universae potestates, incessabili voce proclamant: 
Tibi cherubim et seraphim, 
Sanctus, sanctus, sanctus, Dominus Deus Sabaoth! 
Pleni sunt coeli et terra maiestatis gloriae tuae! 
Te gloriosus apostolorum chorus, 
Te prophetarum laudabilis numerus laudat exercitus. 
Te martyrum candidatus [exercitus] 
Te per orbem terrarum sancta confitetur Ecclesia, 
Patrem immensae maiestatis, 
venerandum tuum verum et unicum Filium 


Sanctum quoque Paraclitum Spiritum. 


Strofa a III -a: 
Tu rex gloriae, Christe. 
Tu Patris sempiternus es Filius. 


Tu, ad liberandum suscepturus hominem, non horruisti 
Virginis uterum. 


Tu, devicto mortis aculeo, aperuisti credentibus regna 
coelorum. 


Tu ad dexteram Dei sedes, in gloria Patris. Iudex crederis 
esse venturus. 


Strofa a IV -a: 
Te ergo quaesumus, 
tuis famulis subveni, quos pretioso sanguine redemisti. 
Aeterna fac cum sanctis tuis gloria numerari. 
Salvum fac populum tuum, Domine, 
et benedic hereditati tuae; 

et rege eos, 
et extolle illos usque in aeternum. 
Per singulos dies benedicimus te; 


et laudamus nomen tuum in saeculum et in saeculum 
saeculi. 


Strofa a V -a: 
Dignare Domine, die isto sine peccato nos custodire. 
Miserere nostri, Domine, miserere nostri. 


Fiat misericordia tua, Domine, super nos, quemadmodum 
speravimus in te. 


In te Domine, speravi: non confundar in aeternum. 


După cum se poate observa, structura liturgică a acestui text 
se bazează pe două puncte de referință: cheie ca în orice text 
cucologic: momentul anamnetic şi cel suplicativ. Se poate observa 
o primă parte laudativă, strofele I - III, prin care se aduce laudă 
Sfintei Treimi amintind mai întâi celui care aduce laudă cine este 
acel Dumnezeu spre care înalță rugăciunea şi după aceea ceea ce 
Dumnezeu a săvârşit pentru binele omului; aici, această laudă adusă 
lui Dumnezeu comportă o dezvoltare anamnetică de o amploare 
grandioasă, care accentuează dimensiunea laudativă orientată spre 
Dumnezeu şi, în acelaşi timp, contextualizează mai bine momentul 
de cerere al rugăciunii. În a doua parte a imnului, strofele a IV - a 
şi a V-a, conform structurii generale a oricărui text eucologic, este o 
rugăciune de cerere (quaesumus) pentru anumite necesități şi 
circumstanţe specifice, în cazul nostru ocrotirea divină pentru a nu 
păcătui şi mântuirea lui Dumnezeu pentru a putea aduce în fiecare 
zi laudă numelui său. Momentul rugăciunii de cerere reprezintă ma- 
nifestarea exterioară a ceea ce doreşte mai mult cel care se roagă. 

Tematici teologico-trinitare 


Este cunoscut raportul strâns care există între lex orandi şi 
lex credendi. Din această perspectivă vom verifica în ce măsură 
conținutul rugăciunii poate fi pentru noi un semn al credinței care 
stă la baza momentului liturgic ținând cont de articularea tematică a 
sintezei teologice. 


În contextul acestui studiu vom considera în mod deosebit 
câteva trăsături teologice care poartă amprenta trinitară a imnului 
Te Deum: realitatea unei rugăciuni trinitare şi contextul ei laudativ, 
fizionomia teologică a lui Dumnezeu Tatăl aşa cum emerge ea din 
versetele imnului, dimensiunea şi terminologia cristologică a 
acestui cânt liturgic precum şi raportul stabilit între Dumnezeu şi 
comunitatea orantă. 


Rugăciunea trinitară 


Rugăciunea creştină trebuie să fie întotdeauna adresată lui 
Dumnezeu Tatăl dar asemblea liturgică invocă mijlocirea Fiului 
pentru ca, în Duhul Sfânt, să-şi îndeplinească dimensiunea ei 
sacerdotală şi să obţină ceea ce îşi doreşte mai mult de la izvorul 
oricărui bine autentic. 


Imnul Te Deum este o mărturie evidentă a dimensiunii trini- 
tare a rugăciunii creştine. Chiar dacă nu este în mod explicit o măr- 
turisire de credinţă, folosind categoriile unui tratat special de teolo- 
gie, totuşi, asemblea mărturiseşte în mod implicit propria credință 
recunoscând pe Dumnezeu ca Tată, Fiu şi Duh Sfânt, făcând uz de 
o terminologie care încearcă să exprime unele elemente referitoare 
la Dumnezeu în el însuși şi la Dumnezeu în raport cu adunarea eclezială. 


Trăsăturile lui Dumnezeu Tatăl 


Dumnezeu Tatăl este invocat frecvent cu termenul Domine, 
uneori cu Deus; dar imnul nu se mulţumeşte cu termenul suficient 
de semnificativ la nivel lingvistic şi salvific, ci amplifică imaginea 

lui Dumnezeu cu alte expresii similare, care, considerate împreună, 
ne oferă un cadru mai precis. 


Prima trăsătură subliniată de textul imnului este cea care se 
referă la eternitatea paternităţii lui Dumnezeu Tatăl. Dumnezeu 
este Tată din veşnicie, nu poate să nu fie Tată întru cât din veşnicie 
el are un Fiu. Paternitatea sa veşnică presupune în mod implicit 
naşterea Fiului din veşnicie. Niciodată Tatăl nu a fost fără Fiul său, 
iar Fiul a fost Fiu din veşnicie. Nu a existat nici un moment în care 
Dumnezeu să nu fi fost Tată. Fiul nu a început niciodată să existe, 
ci este dintotdeauna Fiul Tatălui. Spre Dumnezeu Tatăl se îndreaptă 
veneraţia întregului pământ. 


Încă din primele versete transpare convingerea că Dumnezeu 
este Cel Sfânt prin excelență. Spre el se înalță cântul care proclamă 
sfințenia sa: al celor din ceruri şi al celor de pe pământ. Îngerii, 
cerurile, tăriile cereşti, heruvimii şi serafimii aclamă neîncetat 
sfințenia lui Dumnezeu. Eternitatea paternităţii sale este marcată de 
sfințenia sa, şi imnul nu ezită să facă apel la textul viziunii profe- 
tului Isaia (6,3) în care profetul, prosternat cu faţa la pământ în 
templul Domnului, aude cântul de laudă pe care heruvimii îl 
adresează sfințeniei lui Dumnezeu, Cel de trei ori sfânt. Şi nu este 
exclus ca asupra textului din Zs 6,3 autorul imnului să arunce şi un 
fascicol de lumină trinitară, plecând de la tripla insistență asupra 
termenului sanctus atribuit realităţii lui Dumnezeu. 


Dar nu numai creaturile cereşti adresează imnul lor sfinţeniei 
lui Dumnezeu, ci şi cei care pe pământ au experimentat măreţia 
slavei sale de nedescris: apostolii, profeţii, martirii, laudă neîncetat 
sfinţenia celui care i-a facut părtaşi de atributul cel mai marcant al 
lui Dumnezeu, sfințenia sa. Aşadar, Dumnezeu este Tată din veşni- 
cie, iar paternitatea sa este strâns legată de sfințenia sa. 


Pe Cel sfânt prin excelență, Biserica sfântă îl recunoaşte ca 
pe izvorul sfințeniei ei şi îl mărturiseşte ca pe Tatăl măreției de 
necuprins împreună cu singurul şi adevăratul său Fiu, şi împreună 
cu Duhul cel Sfânt, Mângâietorul. Mărturisirea credinţei sfintei 

Biserici nu poate să nu fie trinitară, chiar dacă ea se adresează în 
primul rând lui Dumnezeu Tatăl. 


Iată, aşadar, cum este văzut Dumnezeu Tatăl în termenii imnului: 
Pater aeternus, Sanctus, Pater immensae maiestatis, centrul mărtu- 
risirii Bisericii. Aceşti termeni sunt folosiţi pentru a exprima reali- 
tatea indicibilă a lui Dumnezeu considerat în sfințenia sa de nedes- 
cris şi, deci, ca izvorul oricărei sfinţenii; este considerat dincolo de 
timp, pentru a fi invocat în timp; Cel care transcende timpul, pentru 
a fi prezent în orice timp. Realitatea lui transcedentă, pătrunsă de 
sfinţenie, este aşadar considerată în referință directă la paternitatea 
lui Dumnezeu. 


Conţinutul cristologic 


Strofa cristologică debutează într-o continuitate terminologică 
ce pune în primul plan slava Fiului. Dacă Dumnezeu Tatăl este 
Tatăl măreției de nedescris, de a cărui slavă sunt copleşite cerul şi 
pământul, atunci şi Fiul Tatălui este părtaş la gloria realității 
transcendete a lui Dumnezeu Tatăl. Fiul, numit în termenul salvific 
de Fiu întrupat care şi-a dobândit titlul de glorie, este numit acum 
Regele slavei, Cristos. 


Dacă Dumnezeu este Tată din veşnicie, nu a fost privat de 
Fiul său nicicând, atunci şi Fiul este Fiul Tatălui din veşnicie, 
sempiternus Filius Patris. 


De la planul realităţii lui Dumnezeu în el însuşi se realizează 
trecerea la ceea ce Dumnezeu Tatăl săvârşeşte în planul salvific al 
economiei sale veşnice prin Fiul său. Rămânând Fiul veşnic al 
Tatălui, El nu a disprețuit sânul Fecioarei, ci pentru a-l elibera pe 
om, a luat natura acestuia şi învingând boldul morţii, a deschis 
Împărăţia Cerurilor tuturor celor care cred în el. Avem astfel un 
rezumat sumar al operei de răscumpărare, prezentată în termeni de 
eliberare. Prin lucrarea sa mântuitoare, Fiul şi-a dobândit un popor, 
care devine poporul său, moştenirea sa. Acum Fiul întrupat şi înviat 
stă la dreapta lui Dumnezeu, în slava Tatălui său, de unde va veni 
ca judecător. 

În această optică, Fiul veşnic al Tatălui este considerat în 
funcţia sa salvifică ce duce la îndeplinire planul mântuirii Tatălui 
de a-i elibera pe oameni de apăsarea morţii. Pe Dumnezeul cel 
nevăzut, Fiul l-a făcut cunoscut prin opera sa salvifică. Şi astfel, 
paternitatea lui Dumnezeu este pentru omul care crede un titlu 
salvific, “economic”, realizat concret de Fiul său întrupat. Pentru 
cel care nu primeşte darul mântuirii, Dumnezeu rămâne un Deus 
absconditus, care nu poartă trăsăturile unui tată. Pe Dumnezeu, 
nimeni nu l-a văzut vreodată, ci Fiul său, el ni l-a făcut cunoscut 
(In 1, 18). 


Deşi imnul este pătruns de lauda adusă lui Dumnezeu Tatăl, 
se face apel la mijlocirea şi la funcţia salvifică a Fiului pentru ca cei 
eliberaţi prin sângele său prețios să fie susținuți pentru a ajunge cu 
toţii în slava sfinților săi care se bucură deja de slava lui Dumnezeu 
pentru totdeauna. 


Milostivirea lui Dumnezeu, recunoscut ca Tată 


După ce s-a adus laudă Fiului lui Dumnezeu Tatăl, Cristos, 
acum imnul încheie rugăciunea de laudă cu o secvenţă care invocă 
milostivirea lui Dumnezeu Tatăl. Spre el se îndreaptă rugăciunea, 
prin Fiul. 

Ultima strofă este constituită dintr-o însumare de referinţe 
biblice în care asemblea orantă se foloseşte de cuvântul revelat 
pentru a adresa maiestăţii dumnezeieşti cererile ei. Sunt citați pe 
rând Psalmii 27,9 şi 32,22 în care se invocă milostivirea lui 
Dumnezeu asupra celor care se recunosc ca popor al său, 
moştenirea sa, poporul pe care i l-a dobândit Fiul său. 


Dacă între atributele folosite de imn pentru a se adresa lui 
Dumnezeu Tatăl, nu întâlnim termenul misericors, găsim totuşi 
convingerea că Dumnezeu Tatăl este izvorul milostivirii. Termenul 
misericordia trimite la manifestarea iubirii sale, atitudine care 
caracterizează prezenţa şi lucrarea lui Dumnezeu. Invocarea milos- 
tivirii lui Dumnezeu este raportată la referința biblică ce se include 
în contextul alianţei, în care Dumnezeu îşi alege un popor pentru a 

fi poporul său (Ex 34,6), alianţă reînnoită după păcatul poporului. 
Teama ca noua alianță cu Dumnezeu, încheiată prin sângele preţios 
al Fiului său, să nu fie distrusă de opera păcatului îl determină pe 
autor şi pe cel care se roagă să invoce ocrotirea lui Dumnezeu 
pentru a nu fi lăsat singur în lupta împotriva păcatului distrugător. 
Dignare, Domine, die isto sine peccato nos custodire. În fiecare zi 
este reînnoită această cerere pentru ca maiestatea lui Dumnezeu, Cel de 
trei ori sfânt, să nu fie îndepărtată de lucrarea pustiitoare a păcatului. 


Consecința conştiinţei că Dumnezeu este cel sfânt prin exce- 
lență este acum concretizată în invocarea ajutorului său dumne- 
zeiesc pentru ca cel care îi aduce cântare de laudă să nu cadă pradă 
păcatului. Conştiinţa sfințeniei lui Dumnezeu şi conştiinţa păcatului 
omului, transendență şi creaturalitate, Dumnezeu ŞI om, iată care 
sunt binomurile care încheie şi rezumă întregul conţinut al imnului 
laudativ Te Deum. Cu cât omul se apropie mai mult de Dumnezeu 
cu atât mai mult îi simte sfinţenia şi, în acelaşi timp, se cunoaşte pe 
sine ca greşitor şi păcătos. De aici, necesitatea ca orice cântare de 
laudă adusă transcendenţei lui Dumnezeu să se încheie prin 
invocarea milostivirii sale. | 


Concluzii 


Dacă este adevărat că literatura patristică poate fi comparată, 
cu jurnalul intim al sufletului pe care Biserica l-a scris în adoles- 
cența ei, pe când avea şaptesprezece ani, adică în adolescenţa ei 
spirituală (H. Urs von Baltasar)”, atunci trebuie să aprofundăm 
caracteristicile ei, nu în sensul material al cuvântului, ci pentru a-i 
dezvălui spiritul care a constituit atmosfera bogată a acestui arc de timp. 


Când deveneau creştini, sfinții Părinţi ştiau că legea supremă 
a credinței Bisericii este lex orandi. Liturgia se prezenta astfel 
contextul primar în care se păstra şi se aprofunda depositum fidei. 
În acest sens, imnul Te Deum mărturiseşte că asemblea liturgică, 
adunată pentru a celebra maiestatea de necuprins a lui Dumnezeu, 


6 Cf. A. ORAZZO. I Padri della Chiesa e la teologia. San Paolo 1995, 10. 

este vehicolul care transmite conţinutul de credință. Când vor să 
aprofundeze şi să transmită credinţa, ei o fac în contextul eclezial al 
celebrării misterului prin excelență. Dacă am putea preciza mai 
bine, am spune că ei mai întâi se roagă şi după aceea cred, altfel 
spus, cred aşa cum se roagă. A recupera dimensiunea celebrativă a 
credinţei: iată care ar fi concluzia finală în urma analizării imnului 
Te Deum. Trăsăturile lui Dumnezeu noi le căutăm în tratate, uneori 
aride, dar El ni le descoperă cu precădere în rugăciune. 


Pr. Adrian DANCĂ 


Riassunto 


Il periodo patristico si presenta come un tempo particolarmente ricco di 
esperienze ecclesiali in diversi ambiti. Tra questi, spicca quello dell'innologia 
liturgica in cui si trovano numerosi elementi teologici. In questo senso, l'inno 
Te Deum, attribuito a Niceta di Remesiana, ha raggiunto una difusione assai 
ampia a causa della sua bellezza letteraria e della sua ricchezza teologica. 


Il presente studio si prefigge di esaminare i tratti teologici della figura di Dio 
Padre. Dopo un'analisi del testo e della sua struttura letteraria, che rivela la sua 
impronta trinitaria, si sono sottolineate le tematiche maggiori di carattere 
teologico e trinitaria. L'eternità della paternità di Dio Padre nell'inno va di pari 
passo con la sua santità indicibile che si ispira alla triplice acclamazione 
presente nel testo profetico di Is 6,3. In seguito si preso in esame le 
caratteristiche cristologiche, sufficientemente ampie per collocare la redazione 
dell'inno nel periodo del dibattito cristologico che va tra il primo e il secondo 
concilio di Nicea, e così si spiega anche la pneumatologia incipiente. 


La parte finale dell'inno mette in risalto la misericordia di Dio Padre e su 
questo argomento lo studio si soffermato più a lungo, perché la misericordia 
divina scaturisce dalla sua santit, così sentita dall'autore di questo 
componimento letterario. 


